Ontvoerde baba lewend langs stortingsterrein gevind | Netwerk24
Deur Brümilda Swartbooi 16 Maart 2020 17:20
Die drie maande oue baba wat Vrydag by ’n kliniek in Mamelodi, Pretoria, ontvoer is, is lewend langs ’n stortingsterrein gevind.
Kapt. Mavela Masondo, polisiewoordvoerder, sê Tshegofatso Nyambiri is Sondagaand omstreeks 23:00 deur ’n paartjie gevind.
“Die baba is deur ’n paartjie langs die Universiteit van Pretoria se kampus in Mamelodi-Oos gevind. Die kind is langs die stortingsterrein en die verkeersligte gevind. Die paartjie het die kind na die Mamelodi-Oos-polisiekantoor geneem, waarna die polisie hom na die Mamelodi-Wes-polisiekantoor geneem het, waar die saak aangemeld is,” sê Masondo.
Volgens Masondo is die baba se ouers daarna gekontak.
“Die kinderbeskermingseenheid is gekontak en hulle het die kind na die Mamelodi-hospitaal geneem vir ’n ondersoek. Die kind was gesond en is aan die ouers teruggegee.”
Die polisie is steeds op soek na die verdagte wat Tshegofatso ontvoer het.
Netwerk24 het vroeër berig die verdagte is volgens die polisie kort en het ’n grys hemp, ’n oranje broek en swart en grys tekkies gedra toe die persoon met die kind gesien is. Die polisie ondersoek ’n saak van ontvoering.
Enigiemand met inligting kan die polisie kontak by 012 812 9062/3/4 of die Stop Misdaadnommer by 08600 10111.
Meer oor: Mamelodi | Ontvoering
‘Ek is kwaad vir myself’ – ma van vermiste baba
Steeds geen teken van ontvoerde baba Koketso